Crash Landing on You

Ang Crash Landing on You () ay isang Koreanovela ni idinirekta ni Lee Jeong-hyo at pinagbibidahan sina Hyun Bin, Son Ye-jin, Kim Jung-hyun, at Seo Ji-hye. Ito ay tungkol sa Timog Koreanang erederang chaebol na, habang nagpa-paragliding sa Seoul, Timog Korea, ay tinangay ng isang biglaang buhawi at napadpad sa Hilagang Koreanong bahagi ng DMZ. Ipinalabas ang Koreanovela sa SBS sa Timog Korea at sa Netflix sa buong mundo mula 14 Disyembre 2019, hanggang 16 Pebrero 2020.

Ito ang SBS drama na may pinakamataas na marka at ang ikatlo sa Koreanovela na may mga pinakamataas na marka sa kasaysayan ng telebisyong de-kable.

 Mga tauhan 

 Pangunahin 
 Hyun Bin bilang si Ri Jeong-hyeok
 Isang bihasa pero walang imik na kapitan sa Hukbong Bayan ng Korea na nakapuwesto sa may Hilagang Koreanong DMZ. Iginagalang siya ng yunit na pinamumunuan niya at ng mga tagaroon ng rural na nayon na pinagtitirahan niya. Habang nanggagaling siya sa isang makapangyarihang pamilya sa pulitika (ang kanyang tatay ay direktor ng Pangkalahatang Kawanihan sa Pulitika), mas gusto niyang ilihim ang kanyang angkan. Kagilas-gilas sa piano, nag-aral siya para maging piyanistang pangkonsyerto sa Suwisa bago mapilitang sumali sa Hukbong Katihan ng Hilagang Korea matapos mamatay ang kanyang kuya (na talagang kasundo niya) sa isang kataka-takang aksidente sa kotse. Itinatago at pinoprotektahan niya si Se-ri matapos siyang mapadpad nang hindi sinasadya sa binabantayang teritoryo ni Jeong-hyeok. Habang tinutulungan niyang makabalik si Se-ri sa Timog Korea, nagsisimula siyang mapaibig kay Se-ri. 
 Son Ye-jin bilang si Yoon Se-ri
 Isang Timog Koreanang erederang chaebol sa Queen’s Group Chaebol. Mayroon siyang maligalig na kasaysayan sa pamilya dahil siya ay anak sa labas (ngunit minamahal siya ng kanyang tatay), na nagreresulta sa maigting na ugnayan sa kanyang pangalawang ina dahil sa maling pagkaunawa noong pagkabata at nalalapit na labanan ng paghahalili sa pamilya, at dahil sa ikalawang binanggit, pinaghinanakitan siya ng kanyang magkapatid sa ina at kani-kanilang asawa. Pagkatapos ng kasunduang pakasal na hindi na tuloy, nagkaroon siya ng mga mababaw na relasyon sa mga kilalang tao, ngunit hindi nagkaroon ng matalik na pakikisama. Gayunman, siya ay isang mayaman na negosyante na nagpapatakbo ng kanyang sariling matagumpay na kumpanya sa moda at kagandahan, Se-ri's Choice. Kilala siya sa pagiging mahigpit na amo, pagpapapansin sa publiko, at sa pagiging pihikan sa pagkain. Nakikilala niya si Ri Jeong-hyeok matapos siyang mapadpad sa Hilagang Korea dahil sa isang aksidente sa paragliding. Napaiibig siya kay Jeong-hyeok habang kinukupkop siya ni Jeong-hyeok sa Hilagang Koreanong nayon, kung saan naging matalik siya sa mga ajumma at apat na sundalo ni Kapitan Ri.
 Kim Jung-hyun bilang si Gu Seung-joon / Alberto Gu
 Isang matalino, kaakit-akit, ngunit mahirap na Timog Koreanong manloloko na may pagkamamamayan sa Bretanya. Matapos ikalugi ng kanyang pamilya ang tatay ni Se-ri, nagpalapit siya sa kuya ni Se-ri, Se-hyung, upang lumustay mula sa kumpanya ng pamilyang Yoon. Sinubukang ipakasal ni Se-hyung si Se-ri kay Seung-joon para alisin siya, ngunit nadama ni Se-ri ang masamang balak ni Sung-joon sa kanilang unang pagkikita at tinanggihan siya. Gayunman, nakapagnakaw pa rin si Seung-joon mula sa kumpanya ng Yoon sa ilalim ng pagbabantay ni Se-hyung, at tumakas sa Hilagang Korea upang maiwasan ang pag-aresto, habang hinahabol siya ng mga butangero ni inarkila ni Se-hyung.
 Seo Ji-hye bilang si Seo Dan
 Isang eredera ng Hilagang Koreanong almasen at nangangarap na tselista na katipan din ni Ri Jeong-hyeok sa pamamagitan ng napagkasunduang kasal ng kani-kanilang mga magulang. Habang nahuhumaling siya kay Jeong-hyeok mula noong sila ay kaklase sa hayskul, hindi pala magkatugon ang kanilang damdamin, ngunit pumayag si Jeong-hyeok sa pag-aasawa dahil sa pagkadama ng obligasyon sa kanyang mga magulang. Matapos niyang matanto na iba ang minamahal ni Jeong-hyeok, napaiibig si Seo Dan kay Seung-joon.

 Mga sanggunian 

Kategorya:Mga palabas sa telebisyon sa Timog Korea
Kategorya:Mga serye sa telebisyon